Útskrift frá Fjölbrautaskóli Snæfellinga Föstudaginn 20. desember brautskráðust 14 nemendur frá Fjölbrautaskóla Snæfellinga . Af félagsfræðabraut brautskráðust þau Erna Katrín Gunnarsdóttir , Eydís Ösp Þorsteinsdóttir , Jón Þór Magnússon , Kristfríður Rós Stefánsdóttir , Lilja Kolbrún Þorvarðardóttir , Rúnar Geirmundsson , Sædís Ragna Ingólfsdóttir , Sævör Þorvarðardóttir og Unnur Sigurþórsdóttir . Af náttúrufræðibraut brautskráðust Elín Sóley Reynisdóttir , Hrefna Rós Lárusdóttir , Sigþór Freyr Þórsson , Særós Ósk Sævaldsdóttir og Viktoría Sif Viðarsdóttir . Athöfnin hófst á því að Skólameistari Fjölbrautaskóla Snæfellinga , Jón Eggert Bragason brautskráði nemendur og flutti ávarp . Í ávarpinu talaði hann til nýstúdenta m.a. um að það að útskrifast úr framhaldsskóla væri dæmi um að menn hafi sett sér markmið og náð því . Það að ná settu markmiði er vísbending um að næsta markmið sem menn setja sér komi einnig til með að heppnast . Helga Lind Hjartardóttir námsráðgjafi afhenti síðan nemendum viðurkenningar fyrir góðan námsárangur . Fjölbrautaskóli Snæfellinga , sveitarfélögin sem standa að skólanum auk þýska sendiráðsins og Landlæknisembættisins gáfu viðurkenningarnar en skólinn tekur þátt í verkefninu Heilsueflandi Framhaldsskóli sem er stýrt af embættinu . Hæstu einkunn á stúdentsprófi hlaut Særós Ósk Sævaldsdóttir . Særós Ósk hlaut einnig verðlaun fyrir góðan árangur í íslensku , spænsku . líffræði og jarðfræði . Særós Ósk hefur stundað tónlistarnám af kappi og spilað með Stórsveit Snæfellsnes frá stofnun hennar ásamt því að syngja fyrir skólans hönd í tvígang í söngkeppni framhaldsskólanna . Sævör Þorvarðardóttir hlaut viðurkenningu fyrir góðan árangur í sögu . Unnur Sigurþórsdóttir hlaut viðurkenningu fyrir góðan árangur í félagsfræði og Lilja Kolbrún Þorvarðardóttir hlaut viðurkenningu fyrir góðan árangur í sálfræði . Einnig hlaut Elín Sóley Reynisdóttir viðurkenningu fyrir góðan árangur í þýsku og Viktoría Sif Viðarsdóttir fyrir góða ástundun í íþróttum . Kvenfélagið Gleym mér ei gefur einnig nýstúdentum leiðbeiningar út í lífið . En þar má m.a. finna þvottaleiðbeiningar ásamt góðum ráðum við geymslu matvæla . Tónlistaratriði frá Stórsveit Snæfellsnes er fastur liður í útskriftarathöfn skólans og að þessu sinni fluttu þau tvö lög við frábærar undirtektir . Sveitin er skipuð nemendum skólans og er samstarfsverkefni milli skólans og tónlistarskólanna á Snæfellsnesi . Meðal hljómsveitarmeðlima eru 4 útskriftarnemar sem héldu nú sína lokatónleika með hljómsveitinni , þau eru Elín Sóley Reynisdóttir , Hrefna Rós Lárusdóttir , Jón Þór Magnússon og Særós Ósk Sævaldsdóttir . Þau fengu öll viðkenningu fyrri störf sín í þágu hljómsveitarinnar ásamt Sævöru Þorvarðardóttur sem hefur leikið stórt hlutverk sem gjaldkeri sveitarinnar frá stofnun hennar . Við athöfnina sem einkenndist af mikilli tónlist , söng Særós Ósk lagið Þorláksmessa við undirleik Jóns Þórs Baldurs hljómsveitarstjóra og Emils sem er einnig nemandi við skólann . Einnig fluttu Elín Sóley og Hrefna Rós lagið , Meðal Hirðarnir fátæku ( The first noel ) við undirleik Lazlo Petö . Kveðjuorð til nýstúdenta fyrir hönd kennara og starfsfólks flutti að þessu sinni Freydís Bjarnadóttir kennari við skólann . Þá hélt Jóhannes Fannar Einarsson ræðu fyrir hönd útskrifaðar stúdenta en það eru 5 og hálft ár síðan hann lauk námi frá FSN . Kristfríður Rós Stefánsdóttir hélt síðan kveðjuræðu fyrir hönd nýstúdenta þar sem hún talaði fallega um skólann og kvaddi kennara og starfsfólk fyrir hönd nýstúdenta . Athöfninni sem var sérlega lífleg og skemmtileg og ekki síst fyrir skemmtilega kynningu í höndum Lofts Árna enskukennara , lauk með því að Jón Eggert skólameistari bauð gestum í kaffi .